ไฟเขียวขรก.นัดผ่าตัด96รพ.
ที่ผ่านมา แม้ข้าราชการและครอบครัวจะได้รับสิทธิในโครงการเบิกจ่ายตรงประเภทผู้ป่วยใน สามารถนัดการผ่าตัดล่วงหน้า
15 ส.ค. 2558

ที่ผ่านมา แม้ข้าราชการและครอบครัวจะได้รับสิทธิในโครงการเบิกจ่ายตรงประเภทผู้ป่วยใน สามารถนัดการผ่าตัดล่วงหน้าที่โรงพยาบาลเอกชนได้ ซึ่งช่วยลดปัญหาการแออัดตามโรงพยาบาลรัฐที่มีผู้ป่วยจำนวนมาก แต่ก็ยังมีข้อจำกัดของจำนวนโรงพยาบาลเอกชนที่เข้าร่วม ซึ่งมีเพียง 30 แห่ง และครอบคลุมการผ่าตัดเพียง 78 โรคเท่านั้น
ล่าสุด ทางกรมบัญชีกลางจึงได้ขยายความร่วมมือกับโรงพยาบาลเอกชน เพิ่มจำนวนโรงพยาบาลที่เข่าร่วมโครงการอีก รวมเป็น 96 แห่งทั่วประเทศ และครอบคลุมโรคที่สามารถนัดการผ่าตัดล่วงหน้าเพิ่มเป็น 86 โรค เช่น ผ่าตัดไส้เลื่อน การผ่าตัดแก้ไขโพรงกระดูกสันหลังส่วนเอวตีบแคบ การผ่าตัดเอ็นหน้าข้อเข่า 
ในส่วนของค่าใช้จ่ายนั้น กรมบัญชีกลางให้เบิกจ่ายค่ารักษาพยาบาลในอัตราเช่นเดียวกับการเข้ารับบริการในโรงพยาบาลรัฐ ซึ่งข้าราชการหรือครอบครัวจะต้องมีส่วนร่วมจ่ายบางส่วน เช่น ค่าธรรมเนียมแพทย์ และค่าธรรมเนียมพิเศษ
นายมนัส แจ่มเวหา อธิบดีกรมบัญชีกลาง กล่าวว่า การต่อ ยอดจากโครงการเดิมเมื่อปี 2554 ครั้งนี้ สำเร็จได้ด้วยดีจากการให้ความร่วมมือและสนับสนุนจากสมาคมโรงพยาบาลเอกชน ทำให้ผู้ป่วยที่ต้องเข้ารับการผ่าตัด ได้รับการรักษาเร็วขึ้น ไม่ต้องรอคิวนาน อีกทั้งช่วยยกระดับคุณภาพชีวิตของผู้ป่วยที่อยู่ในระบบสวัสดิการรักษาพยาบาลข้าราชการให้ดีขึ้นด้วย